UZNESENIE SÚDU PRE VEREJNÚ SLUŽBU (prvá komora)
zo 4. novembra 2008
Vec F‑133/06
Luigi Marcuccio
proti
Komisii Európskych spoločenstiev
„Verejná služba – Úradníci – Žiadosť o vrátenie osobných vecí – Rozhodnutie o zamietnutí sťažnosti v inom ako materinskom jazyku úradníka – Oneskorená žaloba – Zjavná neprípustnosť“
Predmet: Žaloba podaná podľa článku 236 ES a článku 152 AE, ktorou L. Marcuccio navrhuje najmä jednak zrušiť rozhodnutie Komisie, ktorým
sa zamieta jeho žiadosť o doručenie do jeho súčasného bydliska hnuteľných vecí predtým ponechaných v služobnom byte, ktorý
mu bol pridelený, kým bol priradený k delegácii Komisie v Angole, a jednak zaviazať inštitúciu na náhradu škody
Rozhodnutie: Žaloba sa odmieta ako zjavne neprípustná. Žalobca je povinný nahradiť trovy konania.
Abstrakt
1.      Úradníci – Žaloba – Lehoty – Začiatok plynutia – Oznámenie – Pojem
(Služobný poriadok úradníkov, článok 91 ods. 3)
2.      Konanie – Trovy konania – Úmyselne spôsobené trovy konania
(Rokovací poriadok Súdu prvého stupňa, článok 87 ods. 3 druhý pododsek; Rokovací poriadok Súdu pre verejnú službu, článok
122)
1.      Oznámenie rozhodnutia zamietajúceho sťažnosť v jazyku, ktorý nie je materinským jazykom úradníka, ani v ktorom bola formulovaná
sťažnosť, je riadne pod podmienkou, že sa dotknutá osoba mohla s ním oboznámiť potrebným spôsobom.
(pozri bod 42)
Odkaz:
Súd prvého stupňa: 7. februára 2001, Bonaiti Brighina/Komisia, T‑118/99, Zb. VS s. I‑A‑25, II‑97, bod 17
Súd pre verejnú službu: 13. decembra 2007, Duyster/Komisia, F‑51/05 a F‑18/07, Zb. VS s. I‑A‑1‑0000, II‑A‑1‑0000, bod 57
2.      Treba uplatniť článok 87 ods. 3 druhý pododsek Rokovacieho poriadku Súdu prvého stupňa, ktorý sa uplatní mutatis mutandis na veci prejednávané na Súde pre verejnú službu pred nadobudnutím účinnosti jeho vlastného rokovacieho poriadku k 1. novembru
2007 a zaviazať na náhradu všetkých trov konania úradníka, ktorý neústupčivo robil administratíve prekážky tým, že s ňou odmietol
spolupracovať a tým, že sa rozhodol ísť cestou sporu bez akéhokoľvek odôvodnenia.
(pozri body 55, 56 a 58)
Odkaz:
Súd prvého stupňa: 17. mája 2006, Marcuccio/Komisia, T‑241/03, Zb. VS s. I‑A‑2‑111, II‑A‑2‑517, bod 65
Súd pre verejnú službu: 6. decembra 2007, Marcuccio/Komisia, F‑40/06, Zb. VS s. I‑A‑1‑000, II‑A‑1‑000, bod 50, ktorá je predmetom
odvolania na Súde prvého stupňa, vec T‑46/08 P